Babajide Sanwo-Olu

Babajide Olusola Sanwo-Olu (dem bon am for June 25, 1965) na Naija politishian an di korent Gofnor of Legos Stet. E bikom gofnor onda di All Progressives Congress (APC) pati. Wen e kontest for who go be gofnor primaries onda di All Progressives Congress egeinst di rulin Gofnor Akinwunmi Ambode of Legos Stet for October 2019, e no expet sey e go win. Sanwo-Olu finish from Univasiti of Legos, London Business School, Legos Bizinez Skul an di John F. Kennedy Skul of Govament. Bifor im kontest as gofnor, Sanwo-Olu bi manejin daretor an CEO of Legos Stet Propati Divelopment Corporation (LSPDC).

Skul dem wey e go
Sanwo-Olu get BSc for Surveying an MBA fom di Univasiti of Legos. Im bi alumnus of  John F. Kennedy Skul of Govament, di London Bizinez Skul an di Legos Bizinez Skul.

E bi associate memba for Chartered Institute of Pasona Manejment (CIPM) an fellow of di Nigeria Institute of Training an Divelopment (NITAD).

Im wok

How e tek wok for bank
Babajide Olusola Sanwo-Olu don bi treasura for foma Lead Merchant Bank fom 1994 to rish 1997.E kom muv to di United Bank for Africa as hed of Foreign Money Market. E stil muv to First Inland Bank, Plc (now First City Monument Bank) as deputi jeneral manija an divishional hed. E don be shairman of Baywatch Group Limited an First Class Group Limited.

How e tek wok for govament
Babajide Olusola Sanwo-Olu stat im politikal wok for 2003, wen e bi Speshial Advaisa for Koporet Matta for di den deputi govnor of Legos Stet, Femi Pedro. Dem kom mek am  aktin kommissiona for Ekonomik Planning an Budget ontil 2007.Afta dem mek am  kommissiona for commerce an Indostri by den Gofnor, Bola Tinubu. Afta di General Elekshon for 2007, dem chuz Sanwo-Olu as Kommissiona for Establishments, Training and Pensions. For 2016, Gofnor Akinwunmi Ambode mek Sanwo-Olu Manigin Daretor/CEO of di Legos Stet Divelopment an Propati korporation (LSDPC).
Som tins wey e du as poplik savant na di  supavishun of di Bureau of Public Enterprises (BPE) privatization projects. E still  set up an bi di Board shairman of Legos Sekuriti Trost Fond. Na Sanwo-Olu set up di LAGBUS Sistem an di kontrol & kommand senta for Alausa Ikeja.

Politis mata 
For September 2018, Babajide Olusola Sanwo-Olu tok sey e go kontest for gofnor of Legos Stet onda di platform of di All Progressives Congress (APC) egenst  di inkumbent govnor Akinwunmi Ambode. As e tok sey e go kontest, e get sopot fom pipul wey get mouth for Legos Stet politiks; inkludin di Gofnor’s Advisory Council of di Legos shapta of di All Progressives Congress and membas of di Legos Stet House of Assembly.
Na dis wan mek  Dr. Femi Hamzat, wey e sef wan bikom Gofnor bifor for di platform of  All Progressives Congress drop sey e no ron as govnor egen.
E win  di Legos primaries eleshon for kandidat wey wan bi Gofnor for di All Progressives Congress (APC) for October 2, 2018. 
Wen APC stat to kampan for January 8, 2019, di Govnor of Legos, Akinwunmi Ambode, an 63 politikal parti  sopot Mr Babajide Sanwo-Olu.
Sanwo-Olu yuz beta gap win im oponet, Jimi Agbaje for di 2019 Legos Stet jeneral eleshon. Dem chuz Sanwo-Olu as Gofnor of Legos Stet for 2019 jeneral eleshon for Legos Stet for March 9, 2019.
For May 29 2019, Sanwo-Olu tek oath to bikom di 15th Gofnor of Legos Stet for Tafawa Balewa Square (TBS) Legos Island.

Sanwo-Olu don du  difren divelopment  wok like road konstroshion akross mejor aria for Legos Stet. Sanwo-olu tok sey mek dem rimuv di imej of Fela Kuti wey  Akinwunmi Ambode put for  Allen Avenue for Ikeja  to mek how muvment beta for dat aria.
Dem go muv di imej to anoda aria for Legos Stet. Di Gofnor kommishon di Oshodi - Abule-Egba BRT Lane fo 2020.

Tins wey pipul dey ask
For April 2020, for di time of COVID-19 pandemik, dem sey Sanwo-Olu no manej di COVID-19 moni well.  PDP tok sey mek dem chek how di moni tek waka.
For January 2022, di Pipuls Gazette riport sey Sanwo-Olu administrashion don inkris di  monthly moni wey Legos dey pay to Alpha Beta LLC fom ₦800 million to ₦2.5 billion.Di desishun of di Govament to dey pay Alpha Beta big moni to handu tax mata don dey kos wahala tey tey bikos na di forma Legos Stet Gofnor Bola Tinubu dey kontrol Alpha Beta. Dem stil tok sey  di moni inkris bikos of Tinubu nid moni to du im 2023 presidenshial kampan.
Dem sey Sanwo-Olu agri to inkris di moni bikos E wan Tinubu soppot for e nest re-eleshion kampan.

Di kil-kil for Lekki
For October 20, 2020, wen End SARS protest dey happun, di gofnor tok set mek pipul for Legos no waka any how for 24-hour fom 4 p.m.,  E kom leta shift am to 9 p.m. bot jost bifor  7 p.m., souja an polis don kom skata pipul wey dey protest. Dem shoot an kil pipul wey dey protest an injor meni pipul for lekki Toll gate.
Bikos of di kil kil wey happun for lekki Toll Gate for End Sars protest  enta Niuz an pipul wan no wetin rilli happun, Sanwo-Olu set up judishial panel  to luk into di mata. Afta a year, for November 2021, di panel rilis ripot  abaut di shootin. Di ripot fom di panel  tok sey di shootin wey happun kill more dan nine pipul.
Dis ripot difren from wetin Armi tok, sey nobodi dai. Bot, Sanwo-Olu kwik-kwik set up kommittee to rait white pepar for di panel riport an di white pepa kommittee  deny sey any death happun.Dis white paper ripot wey deny di death kos kristism from civil society and protester.

Awod dem
Babajide Olusola Sanwo-Olu don kolet plenti awods, som of di awod inklud:
 Platinum awod fom di Legos Stet Poblik Savis klob.
 2009 Best for Human Capital Development awod fom di Industrial Training Fund (ITF).
 Merit awod fom di Association of National Accountants of Nigeria.
 Merit awod fom di Chartered Institute of Personnel Management in Nigeria (CIPMN).
 Merit Awod fom di Association of Professional Women Engineers of Nigeria (APWEN).
 LSDPC Impactful Leadership and Recognition Awod.
 Media Nite-Out Awod for Best Govnor of di Year (2020).

Pasonal life
Babajide Olusola Sanwo-Olu marri Dr. Ibijoke Sanwo-Olu.

Wie dem gada di tori

Katigori:Tori abaut pipul life
Katigori:Naija pipul
Katigori:Pipul wey dem bon for 1965